text: Brandulykke undersøges nærmere
  09 august 2010 kl. 08.08
  Politiets teknikere undersøger mandag formiddag, hvordan en eksplosionsagtig brand i går kunne ske.
  En far og søn blev i går fløjet akut til Rigshospitalets brandsårsafdeling, da en voldsom stikflamme havde forårsaget store forbrændinger på deres kroppe.
  Stikflammen kom tilsyneladende fra en jerntønde indstøbt i glasfiber, da faren og sønnen i følge Sydøstjyllands Politi under et besøg i Hejnsvig ved Grindsted var gået ud for at kigge på noget affald, der
  var brændt af dagen forinden.
  
  Uden for livsfare
  Politiet ved endnu ikke, hvordan tønden kunne reagere så voldsomt, som den gjorde, og det er disse omstændigheder, som politiets teknikere i dag skal undersøge nærmere.
  Far og søn blev efter ulykken fløjet akut til Rigshospitalets brandsårsafdeling, og dette har tilsyneladende reddet deres liv.
   
  Vagthavende hos Sydøstjyllands Politi kan her til formiddag nemlig melde, at begge er helt uden for livsfare.
  